  Майя Бывальцева Удмуртиысь куинь спортсменъёс Россилэн сборноеныз следж-хоккеен шудонъя Европалэн Чемпионатаз мынозы, ивортэ Россиысь паралимпи комитетлэн пресс-службаез. Максим Кузьминых, Иван Кузнецов но Евгений Петров, озьы ик Москва улосвылысь но Ханты-Манси автоном округысь Россилэн сборнояз шедем следж-хоккеистъёсын ӵош, чемпионатын Норвегиысь, Швециысь, Чехиысь, Германиысь но Италиысь командаосын вожвылъяськозы. «Россилэн сборноез ассэ туж умой возьматӥз: 2014-тӥ арын Сочиын Паралимпи шудонъёсын азвесь медаль утӥз, дуннелэн чемпионатаз кык пол бронза медальёс басьтылӥз. Европалэн вуоно чемпионатэз нош ик эскероз тӥлесьтыд устолыктэс, одӥг команда луэмдэс но вормон басьтыны мылкыддэс. Россиысь паралимпи комитетлэн нимыныз сӥзисько тӥлед чылкыт нюръяськон но удалтон», — вераз 30-тӥ южтолэзе спортсменъёсын пумиськылыкуз Россиысь паралимпи комитетлэн кивалтӥсез Владимир Лукин. Ӵошатсконъёс мынозы 2-тӥысен 11-тӥ оштолэзёзь Швециысь Эстерсундын. Тодэ вайытом, Россилэн берлояз чемпионатаз «Удмуртия» команда 4-тӥ инты басьтӥз. Тегъёс: Спорт Следж-хоккей Удмуртия сӧсыръёс Европа  